過張公碩廷直息軒
作者：釋道潜
朝代：宋

paragraphs: 涪翁六蓺學，力可當萬人。
施州亦英特，文武備一身。
風味真頡頏，宛然喜相親。
詩壇嘗屢戰，妙譽傾縉紳。
涪翁往播遷，風義頗凋淪。
施州奮不顧，伏臘賙且勤。
霜雪槁群木，凜然見松筠。
施州歸夜臺，遺編照青春。
嗟我獨不識，覽卷徒悲辛。
有子紹門戶，飄飄氣方振。
能文得父風，作語殊不陳。
流源日疏鑿，豈易量涯津。
結廬依通衢，隔牆鬧蹄輪。
頹然小軒上，息偃全天真。
男兒功名志，蠖屈終一申。
誰能效急急，俛仰車馬塵。
涪翁爲子名，高意庶可循。